stanford-oval/wikipedia huggingface dataset:
דייבי זלקה

דייבי זלקה (בגרמנית: Davie Selke, נולד ב-20 בינואר 1995) הוא כדורגלן גרמני המשחק בהמבורג בעמדת החלוץ.
קריירה בינלאומית

זלקה נולד בשונדורף שבגרמניה. אביו של זלקה הוא ממוצא אתיופי ואמו ממוצא צ'כי, והוא היה יכול לבחור לשחק בנבחרות הלאומיות של אתיופיה וצ'כיה, אך הוא העדיף לשחק עבור מולדתו. התאחדות הכדורגל האתיופית חיזרה אחרי זלקה ואחרי גדיון זלאלם, גם הוא גרמני ממוצא אתיופי, אך שניהם בחרו לשחק עבור גרמניה.
בשנת 2014 זלקה השתתף עם נבחרת גרמניה עד גיל 19 באליפות אירופה עד גיל 19, וסייע לגרמניה לזכות באליפות זו. זלקה הבקיע שישה שערים במהלך הטורניר, זכה בנעל הזהב כמלך השערים של הטורניר. בהבקעת ששת השערים, השווה זלקה את שיאם של בורקו וסלינוביץ' ואלברו מוראטה שגם הם הבקיעו שישה שערים באליפות זו. זלקה נבחר בנוסף ככדורגלן הזהב של הטורניר, תואר המוענק לשחקן המצטיין.
ביולי 2016 נבחר זלקה על ידי הורסט רובש, מאמן נבחרת גרמניה האולימפית, לסגל הגרמני לאולימפיאדת ריו דה ז'ניירו (2016). זלקה הבקיע שער בטורניר האולימפי בתיקו 3-3 מול נבחרת קוריאה הדרומית האולימפית, ושער נוסף בניצחון 0–4 על נבחרת פורטוגל האולימפית ברבע הגמר. זלקה וגרמניה נעצרו בגמר, בו הפסידו בבעיטות הכרעה לנבחרת ברזיל האולימפית, וזכו במדליית כסף אולימפית.
סגנון משחק

זלקה הושווה על ידי קלאוס פישר, מגדולי החלוצים בגרמניה בכל הזמנים, למירוסלב קלוזה, ותואר כ"מירוסלב קלוזה הצעיר", בזכות גובהו, יכולת הניתור שלו ומשחק הראש. זלקה עצמו רואה במריו גומז כמודל שלו לחיקוי.
תארים

אולימפיאדת ריו דה ז'ניירו (2016): מדליית כסף
אליפות אירופה עד גיל 19 – 2014: מקום ראשון
אליפות אירופה עד גיל 19 – 2014: נעל הזהב
אליפות אירופה עד גיל 19 – 2014: השחקן המצטיין
Primal (סדרת טלוויזיה)

| --- | --- |

 סוגה:  אנימציה למבוגרים אקשן פנטזיה הרפתקאות
 יוצרים:  גנדי טרטקובסקי 
 בימוי:  גנדי טרטקובסקי 
 מדבבים:  Aaron LaPlante 
 ארץ מקור:  ארצות הברית 
 שפות:  אנגלית 
 מספר עונות:  2 
 מספר פרקים:  20 
 הפקה
 מפיק:  Mike Lazzo 
 חברת הפקה:  אולפני ההנפשה של קרטון נטוורק, Williams Street 
 אורך פרק:  כ-20 דקות
 שידור
 רשת שידור:  קַרטוּן נטוורק במסגרת רצועת השידור הלילית "אדולט סווים
 תקופת שידור מקורית:  7 באוקטובר 2019 – הווה 
 קישורים חיצוניים
 אתר רשמי
 דף התוכנית ב-IMDb
 
Primal (בתרגום חופשי לעברית: "קדמוני") היא סדרת טלוויזיה מונפשת אמריקאית למבוגרים, שנוצרה על ידי גנאדי טרטקובסקי, עבור רצועת השידור הלילית "אדולט סווים" של הערוץ קַרטוּן נטוורק. הסדרה, שמשלבת סוגות שונות, מתרחשת בתקופה פרהיסטורית דמיונית, הכוללת אלמנטים של אנכרוניזם, שבה בני אדם קדמוניים, דינוזאורים, ויונקים מעידן הקרח התקיימו במקביל.
הסדרה עלתה לשידור לראשונה ב-7 באוקטובר 2019. העונה השנייה עלתה לשידור ב-21 ביולי 2022. ביוני 2023 הסדרה חודשה לעונה שלישית.
העונה הראשונה אינה כוללת דיאלוגים והשנייה כוללת כמות מצומצמת.
כרזה
רקע עלילתי

במהלך תקופה קדומה, איש מערות ודינוזאורית, שכל אחד מהם חווה טרגדיה דומה, מתיידדים ועוזרים זה לזו לשרוד סכנות שונות מצד דינוזאורים טורפים, יונקים פרהיסטוריים וקבוצות מתקדמות של בני אדם.
מדבבים ודמויות

אהרון לפלנטה בתור האיש מערות ספיר (בתרגום לעברית: חנית) בבגרותו.
נואה קיי בנטלי בתור איש המערות ספיר בילדותו.
ג׳ואל ולנטיין בתור הדינוזאורית פנג (בתרגום לעברית: ניב).
לטיסיה איידו בתור מירה, האישה דוברת הערבית.
ג'ייקוב דודמן בתור צ'ארלס המדען.
ג'רמי קרוצ'לי (אנ') בתור דרלינגטון המדען.
פרקים

| עונה | עונה | פרקים | פרקים | שודרה לראשונה> הפרק הראשון | שודרה לראשונה> הפרק האחרון |
| --- | --- | --- | --- | --- | --- |
|  | 1 | 10 | 5 | 7 באוקטובר 2019 | 12 באוקטובר 2019 |
|  | 1 | 10 | 5 | 4 באוקטובר 2020 | 1 בנובמבר 2020 |
|  | 2 | 10 | 10 | 21 ביולי 2022 | 16 בספטמבר 2022 |
הפקה

במאי 2019 נודע כי הפרויקט של גנאדי טרטקובסקי, היוצר של סדרות אנימציה כגון סמוראי ג'ק ומלחמת הכוכבים: מלחמת המשובטים, הוזמן עבור רצועת השידור הלילית "אדולט סווים" של הערוץ קַרטוּן נטוורק.
העונה הראשונה עלתה לשידור ב-7 באוקטובר 2019. באוגוסט 2020 הסדרה חודשה לעונה שנייה, שעלתה לשידור ב-21 ביולי 2022. ביוני 2023 הסדרה חודשה לעונה שלישית.
לאחר יציאת העונה השנייה, טרטקובסקי אמר במהלך ראיון כי מבחינתו העלילה שהוצגה בשתי העונות הראשונות הסתיימה וברצונו להמשיך את הפרויקט כסדרת אנתולוגיה עם דמויות אחרות, אך הוא גם פתוח לאפשרות של להמשיך את סיפורן של הדמויות שהוצגו אם יתרשם שהצופים תובעים זאת.
ביקורות

באתר הביקורות "עגבניות רקובות", עונתה הראשונה של הסדרה קיבלה ציון 100% על סמך 23 ביקורות. בקונצנזוס המבקרים של האתר נכתב: ”אפי בכל מובן, פריימל של גנאדי טרטקובסקי הוא הישג מדהים של סיפור חזותי”.
סטיב גרין מהאתר "IndieWire" (אנ') כתב על העונה הראשונה שיש בה עומק רגשי מבלי שהדמויות אומרות מילה והוענק לה ציון "-A".
באתר "IMDb", נכון ליום 26 בינואר 2025, לסדרה יש דירוג של 8.7/10 על סמך כ-24 אלף הצבעות.
הערות שוליים

1 2  Petrana Radulovic (August 27, 2019). Genndy Tartakovsky’s Primal has a caveman riding a T. rex, leading a herd of dinos into battle. Polygon. Retrieved January 26, 2025
1 2  Emily Zogbi (July 10, 2022). Primal Announces Season 2 Premiere Date With an Unworldly Trailer. Comic Book Resources. Retrieved January 26, 2025
1 2  Jordan Sirani (June 16, 2023). Genndy Tartakovsky's Primal Is Getting a Third Season. IGN. Retrieved January 26, 2025
↑  Will Thorne (May 14, 2019). ‘Primal’ Animated Series From Genndy Tartakovsky Ordered at Adult Swim. Variety. Retrieved January 26, 2025
↑  Denise Petski (May 14, 2019). Adult Swim Orders Genndy Tartakovsky Animated Series ‘Primal’. Deadline. Retrieved January 26, 2025
↑  Mercedes Milligan (August 31, 2020). ‘Genndy Tartakovsky’s Primal’ Saga Continues with 5 New Eps. Animation Magazine. Retrieved January 26, 2025
↑  Darren Franich (September 17, 2022). 'Velma' Is Dead and Loving it in the Trailer for a New Spooky Halloween Special. Entertainment Weekly. Retrieved January 26, 2025
↑  "Primal: Season 1 (2019)". Rotten Tomatoes. Retrieved January 26, 2025.
↑  Steve Greene (October 7, 2019). ‘Primal’ Review: Genndy Tartakovsky’s Fantastic Prehistoric Saga Finds Beauty in Brutality. IndieWire. Retrieved January 26, 2025
↑  "Primal". IMDb. Retrieved January 26, 2025.
אמין יונס

אמין יונס (בגרמנית: Amin Younes; נולד ב-6 באוגוסט 1993 בדיסלדורף שבגרמניה) הוא כדורגלן גרמני המשחק בעמדת קשר הכנף בקבוצת שאלקה 04 מהבונדסליגה השנייה. ליונס 8 הופעות ושני שערים במדי נבחרת גרמניה.
חיים אישיים

יונס נולד בדיסלדורף שבגרמניה לאב לבנוני ולאם גרמניה.
קריירת מועדונים

בשנת 1997 החל יונס לשחק במחלקת הנוער של SG אונטרט, בה שיחק עד לשנת 2000, עת עבר למחלקת הנוער של בורוסיה מנשנגלדבך. הוא שיחק במחלקת הנוער של המועדון עד לשנת 2011, בה החל לשחק בבורוסיה מנשנגלדבך II, קבוצת המילואים של המועדון. ב-1 באפריל 2012 ערך יונס את הופעת הבכורה שלו בקבוצה הראשונה של המועדון, כשנכנס כמחליף בדקה ה-84 בהפסד 1–2 להנובר 96 במסגרת המחזור ה-28 בבונדסליגה. ב-24 בפברואר 2013 הבקיע יונס את שערו היחיד במועדון, שער בדקה ה-67 בתיקו 1-1 נגד בורוסיה דורטמונד במסגרת המחזור ה-23 בליגה. בסך הכל ערך יונס 26 הופעות ליגה במועדון.
לקראת עונת 2014/2015 הושאל יונס למשך עונה אחת לקייזרסלאוטרן מהבונדסליגה השנייה. ב-24 באוגוסט 2014 הוא ערך את הופעת הבכורה שלו במועדון, כשנכנס כמחליף בדקה ה-76 בניצחון 1–2 על איינטרכט בראונשווייג במסגרת המחזור השלישי בליגה. ב-17 באוקטובר הוא הבקיע את שער הבכורה שלו במועדון, שער בדקה ה-77 בתיקו 1-1 נגד פ.צ היידנהיים במסגרת המחזור העשירי בליגה. בסך הכל ערך יונס 14 הופעות ליגה במועדון, בהן הבקיע שני שערים.
ב-16 ביולי 2015 חתם יונס על חוזה לשלוש שנים באייאקס מליגת העל ההולנדית, עם אפשרות לעונה נוספת. ב-26 בספטמבר ערך יונס את הופעת הבכורה שלו במועדון, כששיחק 72 דקות בניצחון 0–2 על חרוניגן במסגרת המחזור השביעי בליגה. ב-4 באוקטובר הוא הבקיע את שער הבכורה שלו במועדון, שער בדקה העשירית בהפסד 1–2 לפ.ס.וו. איינדהובן במסגרת המחזור השמיני בליגה. בעונתו הראשונה במועדון ערך יונס 27 הופעות ליגה והבקיע שמונה שערים, ובעונתו השנייה הוסיף 29 הופעות ליגה ושלושה שערים, וכן העפלה לגמר הליגה האירופית 2017, בו נוצחה אייאקס 0–2 על ידי מנצ'סטר יונייטד.
בקיץ 2018 נרכש יונס על ידי נאפולי, וביקש את החולצה מספר 34, שזהו מספרו של חברו לאייאקס, עבדאלחאק נורי, שהתמוטט במהלך משחק ונאלץ לפרוש מכדורגל לאחר שסבל מהפרעת קצב לב ונגרם לו נזק מוחי. בדצמבר 2018 ערך יונס את הבכורה שלו בנאפולי, בניצחון הליגה 0–4 על פרוזינונה. את שערו הראשון הבקיע יונס בניצחון 2–4 על אודינזה במרץ 2019. יונס לא השתלב היטב בנאפולי, ובשתי עונות בקבוצה ערך 21 הופעות ליגה בלבד.
באוקטובר 2020 הודיעה איינטרכט פרנקפורט כי יונס עובר אליה בהשאלה לשתי עונות, עם אופציה לרכישה בעונת 2020/21 ערך יונס 26 הופעות ליגה והבקיע בהן 3 שערים, וסייע לפרנקפורט לסיים במקום החמישי בבונדסליגה. בינואר 2022 הסתיימה ההשאלה בהסכמה משותפת של איינטרכט פרנקפורט, נאפולי ויונס, לאחר שלא ערך אף הופעה בעונת 2021/22 במדי פרנקפורט. בינואר 2022 הצטרף יונס לאל-איתיפאק מליגת העל הסעודית, שם חתם על חוזה עד 2024. עם זאת, בקיץ 2022 הושאל יונס לשנה לאוטרכט מליגת העל ההולנדית. בעונת 2022/23 ערך יונס 10 הופעות במדי אוטרכט, וחזר בסיומה לאל-איתיפאק, אך חוזהו במועדון הותר בהסכמה משותפת.
בקיץ 2024 חתם יונס בשאלקה 04 מהבונדסליגה השנייה על חוזה לשנתיים, לאחר ששנה שלמה לא שיחק כדורגל.
קריירה בינלאומית

יונס ערך 18 הופעות והבקיע שלושה שערים במדי נבחרת גרמניה בכדורגל עד גיל 21. ב-17 במאי 2017 זומן יונס לראשונה לסגל נבחרת גרמניה על ידי המאמן יואכים לב לקראת טורניר גביע הקונפדרציות 2017. ב-7 ביוני 2017 ערך יונס את הופעת הבכורה שלו בנבחרת גרמניה בתיקו 1-1 מול נבחרת דנמרק במשחק ידידות, כאשר החליף בדקה ה-66 את מתיאס גינטר. את שערו הראשון במדים הלאומיים הבקיע יונס שלושה ימים מאוחר יותר, בניצחון 0–7 על נבחרת סן מרינו במסגרת מוקדמות מונדיאל 2018. הופעתו האחרונה של יונס במדי נבחרת גרמניה התקיימה בשנת 2021.
הערות שוליים

↑  AMIN YOUNES WIRD EIN ROTER TEUFEL באתר הרשמי של קייזרסלאוטרן, 24 באוגוסט 2014 (בגרמנית)
↑  Ajax contracteert Amin Younes באתר הרשמי של אייאקס, 16 ביולי 2015 (בהולנדית)
↑  Confed Cup: Löw nominiert Plattenhardt und Wagner באתר Kicker, ‏ 17 במאי 2017 (בגרמנית)
| נבחרת גרמניה – גביע הקונפדרציות 2017 |
| --- | --- | --- |
|  1 טראפ •  2 מוסטפי •  3 הקטור •  4 גינטר •  5 פלטנהארדט •  6 הנריכס •  7 דראקסלר •  8 גורצקה •  9 וגנר •  10 דמירביי •   11 ורנר •  12 לנו • 13 שטינדל •  14 ג'אן • 15 יונס • 16 רודיגר • 17 זולה • 18 קימיך • 20 בראנדט • 21 רודי • 22 טר שטגן • מאמן: לב |  1 טראפ •  2 מוסטפי •  3 הקטור •  4 גינטר •  5 פלטנהארדט •  6 הנריכס •  7 דראקסלר •  8 גורצקה •  9 וגנר •  10 דמירביי •   11 ורנר •  12 לנו • 13 שטינדל •  14 ג'אן • 15 יונס • 16 רודיגר • 17 זולה • 18 קימיך • 20 בראנדט • 21 רודי • 22 טר שטגן • מאמן: לב | גרמניה |
ראלף פאהרמן

ראלף פאהרמן (בגרמנית: Ralf Fährmann; נולד ב-27 בספטמבר 1988 בקרל-מרקס-שטאדט שבגרמניה המזרחית) הוא כדורגלן גרמני המשחק בעמדת השוער בשאלקה 04.
קריירת מועדונים > שאלקה 04

פאהרמן נולד בקרל-מרקס-שטאדט שבגרמניה המזרחית. בצעירותו שיחק במחלקות הנוער של המועדונים המקומיים פורטונה קמניץ וקמניצר, ובשנת 2003 עבר למחלקת הנוער של שאלקה 04. ב-13 בספטמבר 2008 ערך פאהרמן את הופעת הבכורה שלו בבונדסליגה, כששיחק 90 דקות בתיקו 3-3 נגד בורוסיה דורטמונד במסגרת המחזור הרביעי. בהמשך העונה ערך פאהרמן שתי הופעות ליגה נוספות.
קריירת מועדונים > איינטרכט פרנקפורט

בסוף עונת 2008/2009 עבר פאהרמן לאיינטרכט פרנקפורט מהבונדסליגה וחתם על חוזה עד ל-30 ביוני 2012. ב-6 בנובמבר 2009 ערך פאהרמן את הופעת הבכורה שלו במועדון, כששיחק 90 דקות בהפסד 0–4 לבאייר לברקוזן במסגרת המחזור ה-12 בליגה. בהמשך העונה הוא ערך 2 הופעות ליגה נוספות, ובעונת 2010/2011 ערך 15 הופעות ליגה נוספות.
קריירת מועדונים > החזרה לשאלקה 04

לקראת עונת 2011/2012 חזר פאהרמן לשאלקה 04 בשל מכירתו של מנואל נוייר לבאיירן מינכן. במשחק הסופר קאפ הגרמני לשנת 2011 נבחר פאהרמן לאיש המשחק. בתום 90 דקות תוצאת המשחק הייתה 0-0, מה שהוביל לדו-קרב בעיטות עונשין. פאהרמן עצר שתי בעיטות, אחת מרגלי קווין גרוסקרויץ ואחת מרגלי איבן פרישיץ', ובתום הבעיטות זכתה שאלקה 04 בתואר בפעם הראשונה בהיסטורית המועדון.
בתחילת עונת 2013/2014 היווה פאהרמן שוער שני לטימו הילדברנד. בשל פציעתו של הילדברנד חזר פאהרמן להיות השוער הראשון של הקבוצה, ובשל הופעותיו המרשימות נשאר בתפקיד עד לסיום העונה. ב-4 במאי 2014 הודיעה שאלקה 04 כי פאהרמן האריך את חוזהו במועדון עד ל-30 ביוני 2019.
ב-5 ביולי 2019 הושאל פאהרמן לנוריץ' סיטי מהפרמייר ליג לעונה אחת.
במשחק הפתיחה של עונת 2020/2021, עמד פאהרמן בשערה של שאלקה 04 נגד באיירן מינכן, משחק אשר ניצחה באיירן מינכן בתוצאה 0–8.
תארים

הסופר קאפ הגרמני (1): 2011
ירמיהו

ערך זה עוסק בנביא מתקופת סוף בית ראשון. אם התכוונתם למשמעות אחרת, ראו .
| --- | --- |

ירמיהו מבכה את חורבן ירושלים, רמברנדט
 לידה:  649 לפנה"ס ג'קי"א ענתות, ממלכת יהודה 
 פטירה:  568 לפנה"ס (בגיל 81 בערך) ג'קפ"ט מצרים 
 אב:  חלקיהו (לדעות אחדות חלקיהו בן שלום)
 תקופה:  בית המקדש הראשון, חורבן בית המקדש הראשון, גלות בבל
 עיסוק:  נביא
 בתנ"ך:  ספר ירמיהו (פרק א')
 
ירמיהו על חורבות ירושלים (1844) – ציור מאת הוראס ורנה
ירמיה (1911) מאת בוריס שץ
ציור מדומין של ירמיהו הנביא באחד מארבעת מדליונים משוחזרים ומשובצים בחזית בית בנק הספנות לישראל בע"מ (לשעבר בית פ' קצמן) ברחוב אחד העם 35 בתל אביב
יִרְמְיָהוּ (או יִרְמְיָה) בן חלקיהו היה נביא וכהן שהתנבא בסוף תקופת בית המקדש הראשון ולאחר חורבנו. ירמיהו ידוע כנביא חורבן, אך חלק מנבואותיו הן נבואות נחמה. נבואותיו כלולות בספר ירמיהו והמסורת מייחסת לו גם את כתיבת ספר מלכים ומגילת איכה.
רקע היסטורי > תקופת פעילותו של הנביא

לפי כותרת הספר, ירמיהו החל לנבא בשנה ה-13 ליאשיהו היא שנת 627 לפנה"ס (יאשיהו עלה למלכות בשנת 639 לפנה"ס), ואילו לפי הכרונולוגיה שבסדר הדורות, השנה האחרונה של נבואת ירמיהו הייתה ה-568 לפנה"ס – שנת ג'ש"נ בלוח עברי. הוא המשיך לנבא עד לחורבן יהודה בידי הבבלים. הוא נשא את נבואותיו ביהודה, אך כמה מהן נאמרו במצרים.
תקופת נבואתו, לפי כותרת הספר, חלה בעת כהונתם של המלכים יאשיהו (639 עד 609 לפנה"ס), יהואחז (609 לפנה"ס), יהויקים (608 עד 598 לפנה"ס), יהויכין (597 לפנה"ס) וצדקיהו (596 עד 586 לפנה"ס). התייחסות לאירועים מתקופת יאשיהו, כדוגמת ריכוז הפולחן, ניתן למצוא רק בספר מלכים, ומלך יהודה הראשון שנזכר בשמו בספר ירמיהו הוא שלום בן יאשיהו (כ"ב, י"א).
ירמיהו החל להתנבא זמן קצר לאחר הנביא צפניה, והיה בן-דורו של יחזקאל. נביאים נוספים שניבאו בימיו הם נחום (סביב 612 לפנה"ס), חולדה וחבקוק (ככל הנראה גם כן סביב 612 לפנה"ס, כלומר נפילת אשור ועליית בבל).
רקע היסטורי > האימפריות ששלטו על ארץ ישראל בתקופת ירמיהו

כשירמיהו החל לנבא הייתה האימפריה האשורית במגמת דעיכה, וכבר לא שלטה בארץ ישראל. עוד בתקופת יאשיהו מלך יהודה התחרו ביניהן ממלכת יהודה והאימפריה המצרית על השליטה בשטחי ארץ ישראל. בשלב מסוים השתלטה מצרים על ארץ ישראל והפכה את יהודה לממלכה גרורה שלה. על יהודה מלך אמנם יאשיהו, אך הוא היה כפוף לשלטון המצרי. לפי ספר מלכים ב, יאשיהו אף הומת על ידי מלך מצרים (כ"ג, כ"ט). לאחר שיהואחז בן יאשיהו מרד במלך מצרים הוא הוסר מכס המלוכה ותחתיו הומלך אחיו אליקים, המכונה גם יהויקים (כ"ג, ל"ג–ל"ד).
נקודת מפנה במאזן הכוחות בין האימפריות מצרים ובבל הוא קרב כרכמיש, שהתרחש בשנת 605 לפנה"ס. קרב זה התרחש על גדות הפרת, ובסופו נחלה מצרים תבוסה. עדות לקרב זה מצויה בספר ירמיהו (מ"ו, א'–ו'), בה נושא הנביא קינת לעג על התבוסה המצרית בקרב. בעקבות הקרב, איבדה מצרים את שליטתה בארץ ישראל, ויהודה בראשות המלך יהויקים הפכה לממלכה גרורה של בבל (מלכים ב', כ"ד, א').
בשנת 601 ניסה נבוכדנצר מלך בבל לפלוש למצרים, וצבאו נבלם בקרב בשערי מצרים. עם זאת, יהודה נשארה כפופה לאימפריה הנאו-בבלית.
לאורך כל ימי ירמיהו שלטה בבל על ארץ ישראל. האימפריה הבבלית חדלה להתקיים רק בשנת 539 לפנה"ס, כאשר השתלט עליה כורש מלך פרס.
ירמיהו ונבואותיו בבית המקדש

על קורותיו של ירמיהו קיימות יותר ידיעות, מאשר על כל נביא אחר. ירמיהו היה ”מִן הַכֹּהֲנִים אֲשֶׁר בַּעֲנָתוֹת בְּאֶרֶץ בִּנְיָמִן.” ענתות הייתה עירו של אביתר הכהן, ושם ישב לאחר ששלמה הדיחו מן הכהונה. יש לשער לפיכך, שמשפחת הכוהנים אליה השתייך ירמיהו הייתה מצאצאי אביתר לבית עלי הכהן ולא מבני צדוק שהיו כהני המקדש בירושלים. ייתכן שמטעם זה ירמיהו לא גילה עניין בעבודת בית המקדש, בניגוד לנבואותיו של בן-דורו, יחזקאל שגם הוא היה כהן. ולא זו בלבד, אלא שבדומה לעמוס, הושע וישעיהו, גם ירמיהו דיבר בחריפות נגד התפיסה העממית, שבכוחם של הקרבנות לכפר על מעשים רעים ללא תשובה אמיתית.
בן דודו של ירמיהו היה חנמאל בן שַׁלּוּם, כהן מענתות (שלום היה, כנראה, אחיו של חלקיהו, אבי-ירמיהו).
ירמיהו התחיל לנבא בגיל צעיר, ובשל כך אף מיאן בתחילה להקדשתו לנביא. אברבנאל טוען שעקב גילו הצעיר "לא היה עדיין שלם בדרכי הלשון ובסדריו וביופי המליצה".
תפקידו של ירמיהו כנביא הוגדר בנבואת ההקדשה שלו: "לנתוש ולנתוץ ולהאביד ולהרוס", ורק אחר-כך "לבנות ולנטוע". הרקב הדתי והמוסרי שעלה בלב האומה במשך הדורות הקודמים השחית אותה עד לאין מרפא, ואין תקנה אלא להרוס את המדינה ולנתוש את האומה מארצה, כדי להשיבה אל יסודות האמונה והמוסר.
ירמיהו ונבואותיו בבית המקדש > ראשית ימי נבואתו

מראשית פעולתו הנבואית השניא ירמיהו את עצמו על כל סביבותיו. יחיד הוא בכך בין הנביאים. יותר מכל הנביאים הוא ”אִישׁ רִיב וְאִישׁ מָדוֹן לְכָל הָאָרֶץ”. אויביו מקללים אותו, והוא מקלל את אויביו; הוא הנביא היחיד בין הנביאים המקלל אויבים אישיים. דבר זה מתגלה כבר בראשית דרכו כנביא, בעודנו בענתות: בני עירו אסרו עליו את הנבואה ואיימו עליו בעונש מוות, ואף אחיו ובית אביו הצטרפו לשונאיו ורודפיו. כל אלו גרמו לירמיהו להפנות תלונה ראשונה על הרדיפות שנרדף ולהתפלל שיראה בנקמת ה' בשונאיו.
מסתבר שבשל הרדיפות שרדפוהו בענתות עקר משם והשתקע בירושלים בעודנו צעיר. אך גם שם לא ניצל משנאה ורדיפות. הציווי לא לשאת אשה ולא ללדת ילדים בא לו ככל הנראה כשהיה עדיין צעיר וחפץ לשאת אשה, ובאותם הימים כבר ישב בירושלים. ירמיהו הצטווה גם שלא לקחת חלק בחיים החברתיים של שכניו, וזאת כדי שישמש אות ומופת לחורבן הממשמש ובא. כל אלו תרמו, מעבר לסיבה העיקרית שהיא נבואותיו הקשות, להשניאו על כל יודעיו. לא ידוע ממה התפרנס ירמיהו בעת ישיבתו בירושלים, שהרי כנראה לא היה מקבל מתנות בשכר הנבואה כמנהג הנביאים שהנבואה אומנותם. עם זאת, הייתה לירמיהו סיעה של אוהבים בעיר, וייתכן שהללו פרנסוהו.
חמש שנים לאחר שנתקדש ירמיהו לנביא, בשנה ה-18 ליאשיהו, אירע המאורע הגדול של מציאת ספר התורה במקדש, מאורע שהביא לברית יאשיהו וטיהור הארץ מעבודה זרה תוך הריסת הבמות. אולם מאורע זה לא נזכר במפורש אצל ירמיהו. יאשיהו העדיף לפנות לחולדה על פני ירמיהו בתקווה שאישה תתן נבואה מרוככת יותר. אין ספק אמנם שירמיהו שמח על הרס הבמות שהיו שנואות עליו, ייתכן גם שקרא בערי יהודה ובחוצות ירושלים לשמוע ולקיים את דברי הברית הזו של יאשיהו, אך בעיניו לא הייתה ברית חדשה זו אלא חידושה של הברית הישנה שכרת ה' עם העם בעת יציאת מצרים, על התנאי העיקרי שבה: ”וִהְיִיתֶם לִי לְעָם וְאָנֹכִי אֶהְיֶה לָכֶם לֵאלֹהִים.”
בעת ההיא, אלו ששנאו ורדפו אותו היו אנשים פרטיים, אך החל מראשית מלכותו של יהויקים, הוא הפך ל"אויב העם" ורודפיו היו עתה השרים והמלך. בראשית ימי יהויקים, היו חייו זמן-מה אף בסכנה. אחרי נבואת-הפורענות האיומה שניבא בתופת, וחזר עליה בחצר בית ה', הכה אותו פשחור בן אמר, נגיד המקדש, ונתן אותו "על המהפכת" (בית אסורים). אחרי נבואת-חורבן אחרת בחצר-המקדש, הכהנים, הנביאים והעם תפסו אותו ורצו לשפטו משפט מוות, אבל השרים וחלק מהעם הגנו עליו, ובפרט הגן עליו אחיקם בן שפן, והוא לא הומת. החל מהשנה הרביעית של יהויקים נלווה אל ירמיהו ברוך בן נריה, שהיה ממשפחת שרים נכבדה, ככל הנראה מסופרי המלך, והוא הופך להיות לסופרו וידידו הנאמן של ירמיהו.
בשנה הרביעית ליהויקים (ניסן 603 – אדר 604), ”הִיא הַשָּׁנָה הָרִאשֹׁנִית לִנְבוּכַדְרֶאצַּר מֶלֶךְ בָּבֶל”, כינס ירמיהו את נבואות הפורענות שלו וכתב אותן על ספר. מסתבר שדבר זה היה לאחר קרב כרכמיש, בו הובסו שרידי הכוח האשורי והכוח המצרי שחש לעזרת אשור, ולאחר הכתרתו של נבוכדנאצר. באותה שנה השמיע הנביא את דעתו, על כך שנבוכדראצר עתיד להטיל את שלטונו על ארץ יהודה ורחבי קדמת אסיה; את המוצא היחיד להצלת האומה הוא ראה בכניעה מרצון לבבל, השקפה שלה נשאר נאמן עד הסוף.
ירמיהו ונבואותיו בבית המקדש > לאחר קרב כרכמיש

קרב כרכמיש, שבו הוכה צבאו של פרעה נכו השני ובבל הפכה ליורשת של ממלכת אשור, פתח פרק חדש בפעולתו הנבואית של ירמיהו, הן מבחינת תוכנה והן מבחינת פרסומה. מתחילת פעולתו הכריז ירמיהו על חורבן יהודה ביד אויב נורא שיבוא מארץ צפון, אך הוא לא פירש את שמו של אותו אויב. והנה, ניצחונו של נבוכדראצר היה סימן לאמיתות נבואותיו הקודמות של ירמיהו לא רק בעיני הנביא עצמו, כי אם גם בעיני בני דורו, והדבר אך עודד את הנביא לפעילות מיוחדת. לאור זאת יש להבין את העובדה שירמיהו בחר לכנס בכתב את נבואותיו הקודמות: באותה שנה (605 / 604) הכתיב ירמיהו לברוך, שהצטרף אליו לשמש כסופרו, את נבואותיו הקודמות כדי שיקרא אותן באוזני העם, למען ישמשו לו עדות והתראה. משעה זו ואילך דיבר ירמיהו במפורש על נבוכדראצר כ"עבדו" של ה', וכמי שהופקד על ידי האל כמטה זעם לענוש את יהודה ואת הגויים שכניה. שבעים שנה עתיד להימשך לפי ירמיהו שעבודם של יהודה והגויים לבבל, אך לאחר מכן תבוא פקודתה של בבל ואף היא תחרב.
באותו זמן עשה הנביא שני מעשים סמליים: הוא משקה את הגויים כוס של יין החֵמה כדי לסמל את חורבנם, והוא שובר בקבוק של חרס בגיא בן הינום לעיני זקני העם וזקני הכוהנים, ומכריז שכך ישברו העם והעיר מפני התועבות שבגיא בן הינום. לאחר מכן הוא בא ומכריז בחצר המקדש על החורבן העתיד לבוא על העיר והמדינה כולה. בעקבות מעשה זה שם פשחור את ירמיהו אל "המהפכת", ומשיצא הנביא מן המהפכת למחרת היום, חזר והכריז על גלות האומה לבבל והוסיף והכריז עונש קשה לפשחור, שגם הוא היה נביא.
בשנה החמישית ליהויקים קראו צום במקדש. הרקע לכך היה, ככל הנראה, יציאתו של נבוכדנאצר בסיוון 604 למסע לסוריה וארץ ישראל ("ארץ ח'תו"), וכיבושה של אשקלון בחודש כסלו באותה שנה, כיבוש שגרם ככל הנראה זעזוע בחצרו של יהויקים. ירמיהו עצמו לא יכול היה לבוא למקדש מסיבה בלתי ברורה. אך במקומו בא ברוך סופרו למקדש, והוא קרא, תחילה באוזני העם ואחר-כך באוזני השרים, את נבואות המגילה שכתב ירמיה. הדברים שקרא ברוך עשו רושם רב על השומעים, ולבקשת השרים מסר להם ברוך את המגילה על מנת שיקראוה בפני המלך. אולם יהויקים המלך קרע את המגילה והשליכה לתוך האח הבוערת לפניו בבית החורף, וגם שלח לתפוש את ירמיהו ואת ברוך, אלא שהם הצליחו להסתתר מפניו. ירמיהו הכתיב לברוך על מגילה חדשה את הנבואות הקודמות, ועל אלו הוסיף גם אחרות.
משנכנע יהויקים לפני נבוכדראצר לא העז עוד לגעת בירמיהו, והנביא חזר לפעול. כך למשל, הביא הנביא את בני רכב אל אחת מלשכות המקדש על מנת להדגים לעם את ההבדל בינם – הדבקים במצוות אביהם לא לשתות יין, לבין העם שלא נשמע לקול ה'.
ירמיהו ונבואותיו בבית המקדש > לאחר חורבן ירושלים

משנודע לבבלים שירמיהו התנגד למרד, שחררוהו מן השבי ונתנוהו בידי גדליה בן אחיקם, אך הוא בחר לשבת בתוך העם. חודש לאחר נפילת ירושלים הגיע לעיר נבוזראדן, שר הטבחים, ובידו פקודה מנבוכדראצר להתנהג בחסד עם הנביא. נבוזראדן מצא את הנביא כשהוא אסור באזיקים בתוך העם המובלים לגלות לבבל. נבוזראדן פיתח את אזיקיו והזמינו לבוא עמו לבבל כאורחו או ללכת באשר יחפוץ. ירמיהו החליט ללכת אל גדליהו, שבינתיים הקים במצפה מרכז לשארית העם. כשנרצח גדליהו, ניגשו אל הנביא שרי החיילים שנמלטו מחרב הבבלים וביקשו ממנו שיגיד להם בשם ה' האם לרדת למצרים, תוך שהבטיחו לו בשבועה שימלאו אחר דבריו. מקץ עשרה ימים מסר להם בשם ה' שיישארו בארץ ולא ירדו למצרים, אבל הם לא שמעו לו, אלא לקחו את כל שארית העם וגם את הנביא ואת ברוך הסופר וירדו למצרים.
מפעולותיו של הנביא במצרים נמסרו שני עניינים: מעשה סמלי שעשה בפתח בית פרעה בתחפנחס, כדי לסמל את מפלת מצרים ביד נבוכדנאצר, ותוכחה שאמר ליהודים הפליטים במצרים על שדבקו בעבודה זרה, ובפרט עבודת מלכת השמים בידי הנשים. ייתכן שגם את נבואתו השנייה על מפלת מצרים ניבא הנביא במצרים קרוב לשנת 568 לפנה"ס, השנה בה נלחם נבוכדראצר נגד מצרים; הנביא היה אז כמעט בן 75 שנה.
פטירתו וקבורתו

זמן פטירתו של ירמיהו ומקום מיתתו אינם מופיעים בתנ"ך.
רש"י כתב:
'כי אם פליטים' – ירמיהו וברוך חזרו משם, שהגלם נבוכדנאצר כשנִתנה ארץ מצרים בידו בעשרים ושבע למלכו. כך שנויה בסדר עולם (פרק כ"ו).
דהיינו, שירמיה וברוך לא נשארו במצרים עד יום מותם, אלא הוגלו משם ע״י נבוכדנצר. וכן כתב האברבנאל (בהקדמתו ליחזקאל) כי כאשר נבוכדנאצר כבש את מצרים הגלה את היהודים ובתוכם ירמיהו וברוך בן נריה לבבל.
אבל בתוספות כתבו "ולא מצינו שחזר יותר לארץ ישראל", כלומר נראה שלדעתם נשאר במצרים.
האר"י כתב שנקבר בחצר המטרה. המערה והקבר בה תוארו על ידי עולי רגל יהודיים שהגיעו לעיר, כגון הקראי שמואל בן דוד שביקר בעיר בשנת 1641.
אגדות אחרות ממקמות את הקבר במצרים. אגדה אחרת מספרת על כך שאלכסנדר מוקדון הוציאו מקברו, וקבר אותו באלכסנדריה לפני בנייתה, לשמירה על העיר.
ראו גם

ישעיהו
ברוך בן נריה
לקריאה נוספת

מיכאל אביעוז, נבואתו של ירמיהו, תל אביב: ספריית האוניברסיטה המשודרת, הוצאת משרד הביטחון, תשס"ה–2005
יאיר הופמן, ירמיה, סדרת "מקרא לישראל", ירושלים: הוצאת מאגנס ותל אביב: עם עובד, 2001
צבי אדר, ירמיהו הנביא, תל אביב: גומא, תשל"ב–1972
בנימין לאו, ירמיהו – גורלו של חוזה, תל אביב: ידיעות ספרים, 2010
זאב ויסמן, מושיעים ונביאים:שני פניה של הכריזמה במקרא, תל אביב: הילל בן חיים – הקיבוץ המאוחד, 2003. פרק ט' ירמיהו, מנביא חורבן לנביא גאולה, עמ' 161–167
אנדראה קסיראגי

| --- | --- |

 לידה:  8 ביוני 1984 (בן 40) המרכז הרפואי על שם הנסיכה גרייס, La Colle, מונקו 
 שם לידה:  Andrea Albert Pierre Casiraghi 
 מדינה:  מונקו 
 השכלה:  האוניברסיטה האמריקאית בפריז  ניו סקול  International School of Paris 
 השקפה דתית:  הכנסייה הקתולית 
 בן או בת זוג:  Tatiana Santo Domingo (31 באוגוסט 2013–?) 
 
אנדראה אלבר פייר קסיראגי (בצרפתית: Andrea Albert Pierre Casiraghi; נולד ב-8 ביוני 1984) הוא הבן הבכור של קרולין, נסיכת הנובר וסטפנו קסיראגי המנוח, הנכד הבכור של רנייה השלישי, נסיך מונקו והשחקנית האמריקאית גרייס קלי.
הוא הרביעי בסדר הירושה לכתר נסיכות מונקו, לאחר בני דודיו התאומים ואימו.